**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i ülésére**

**Beszámoló a fonyódi gyermektábor megvalósításáról**

Szombathely Megyei Jogú Város Közgyűlése a 83/2023. (III.30.) Kgy. sz. határozatával egyetértett azzal, hogy évente, a tanév lezárását követő 3 hétben önkormányzati gyermektábor kerüljön megszervezésre a SZOVA Zrt. tulajdonában álló Fonyód, Báthory utca 4. szám alatti üdülőben, amelynek infrastrukturális feltételei, elhelyezkedése teljes mértékben megfeleltek egy bentlakásos, iskolás gyermekeknek szóló tábor helyszínének.

A Közgyűlés döntése alapján 2023. évben a Szombathelyi Derkovits Gyula Általános Iskola, a Szombathelyi Váci Mihály Általános Iskola és Alapfokú Művészeti Iskola, valamint az Oladi Általános Iskola diákjai táborozhattak a Balaton partján. A táborral kapcsolatos szervezési feladatokat a Polgármesteri Hivatal Egészségügyi, Kulturális és Köznevelési Irodája látta el.

Az Önkormányzat 2023. évi költségvetéséről szóló 4/2023. (II.28.) önkormányzati rendelet 8. mellékletében az Oktatási ágazat kiadásai „Fonyódi gyermektábor” tételsoron 6.000.000 Ft-ot biztosított a tábor megszervezéséhez és lebonyolításához szükséges költségek fedezetére. A táborral kapcsolatos költségeket teljes egészében az Önkormányzat viselte, így a táborban való részvétel a gyermekek számára ingyenes volt.

Szombathely Megyei Jogú Város polgármestereként, a város alpolgármestereivel együtt, további személyenként 100.000 Ft összeget (összesen 400.000,- Ft összeget) ajánlottunk fel saját fizetésünkből a tábor költségeihez, hozzájárulva a táborozó gyermekek programjainak még színesebbé és változatosabbá tételéhez.

A tanuló ifjúság üdülésének és táborozásának egészségügyi feltételeiről szóló 12/1991. (V.18.) NM rendelet 2.§ (1) bekezdésének megfelelően 2023. május 9. napján a Somogy Vármegyei Kormányhivatal Marcali Járási Hivatal Népegészségügyi Osztálya felé a táborozás helyének és időpontjának, valamint a táborozásban résztvevők számának megjelölésével a tábor szervezéséről a bejelentést megtettük, melyről a Somogy Vármegyei Kormányhivatal 2023. május 11. napján igazolást állított ki.

A táborozás 2023. június 18. és július 9. között, vasárnaponkénti váltással három turnusban valósult meg, minden turnusban 20 (4., 5. és 6. évfolyamos) diák részvételével, valamint az iskola által biztosított 1 fő táborvezetővel, 2 fő pedagógus segítővel, és 1 fő takarító személyzettel.

A táborozó gyermekeket az adott iskola választotta ki szociális rászorultság, kiemelkedő tanulmányi eredmény, szorgalom vagy sport teljesítmény, tanulmányi vagy sportversenyen elért eredmény alapján.

A gyermekeket és a táborozásban részt vevő kísérőket az adott iskola elől autóbusz szállította a tábor helyszínére, majd a turnus lejártával vissza Szombathelyre.

A diákok és a táborozást szervezők napi ötszöri étkezésben részesültek, melyből három étkezés (reggeli, ebéd, vacsora) meleg étkezés volt a közeli Arany Sellő Büfében, míg a tízórai és uzsonna hideg élelem volt.

A három turnus alatt a Balaton közelségének és a jó időnek köszönhetően a fő kikapcsolódási forma a strandolás volt, azonban az Önkormányzat által biztosított forrásból az alábbi színes, változatos és tartalmas programokon, kirándulásokon is részt vehettek a diákok:

* csónakázás a Balatonon,
* hajókirándulás Badacsonyba, Jeep-túra, Kisfaludy-kilátó,
* vonatozás Balatonboglárra, séta a Gömbkilátóhoz és lombkoronasétányon,
* bobozás a kalandparkban,
* séta a fonyódi kilátóhoz,
* a keszthelyi Balaton Múzeum meglátogatása,
* esténként csapatépítő játékok, kvízek,
* sportvetélkedők,
* mozizás,
* táborzáró diszkó, sütögetés.

A táborvezetők tájékoztatása szerint a tábor jól megszervezett, minden feltételnek és igénynek teljes mértékben megfelelt, a táborozók és segítőik egy csodálatos hetet tölthettek a Balaton partján.

Javaslom a Tisztelt Közgyűlésnek, hatalmazza fel a Kulturális, Oktatási és Civil Bizottságot, hogy 2024. évtől válassza ki a fonyódi gyermektábor három résztvevő általános iskoláját.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2023. szeptember „ ”**

 **/: Dr. Nemény András :/**

**HATÁROZATI JAVASLAT**

**…/2023. (IX.28.) Kgy. számú határozat**

1. Szombathely Megyei Jogú Város Közgyűlése a fonyódi gyermektábor megvalósításáról szóló beszámolót tudomásul veszi.
2. A Közgyűlés felhatalmazza a Kulturális, Oktatási és Civil Bizottságot 2024. évtől a fonyódi gyermektábor három résztvevő általános iskolájának kiválasztására.

**Felelős:** Dr. Nemény András polgármester

 Dr. László Győző alpolgármester

 Putz Attila, a Kulturális, Oktatási és Civil Bizottság elnöke

 Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. pont vonatkozásában)

 2024. március 31., illetve folyamatos (2. pont vonatkozásában)